b'\n_START_ARTICLE_\nMichael Madsen (fodboldspiller, f\xc3\xb8dt 1967)\n_START_SECTION_\nSpillerkarriere\n_START_PARAGRAPH_\nMadsen indledte sin seniorkarriere i Br\xc3\xb8ndby IF, som tre s\xc3\xa6soner forinden for f\xc3\xb8rste gang var rykket op i den bedste danske fodboldr\xc3\xa6kke (den dav\xc3\xa6rende 1. division). Den fysisk st\xc3\xa6rke midtbanespiller opn\xc3\xa5ede samlet 18 optr\xc3\xa6dener for Br\xc3\xb8ndby IFs bedste mandskab, p\xc3\xa5 dav\xc3\xa6rende tidspunkt under ledelse af cheftr\xc3\xa6ner Tom K\xc3\xb8hlert og var s\xc3\xa5ledes tilknyttet holdet, der vandt klubbens f\xc3\xb8rste danske Danmarksmesterskab i 1985-s\xc3\xa6sonen. I den efterf\xc3\xb8lgende 1986-s\xc3\xa6son form\xc3\xa5ede Vestegnsklubben kun at tilspille sig en samlet andenplads i 1. division, fire point efter AGF p\xc3\xa5 f\xc3\xb8rstepladsen._NEWLINE_Spillerkarrieren fortsatte dern\xc3\xa6st i fodboldafdelingen af Greve IF inden starten p\xc3\xa5 1987-s\xc3\xa6sonen, der imidlertidigt samme \xc3\xa5r blev degraderet til 3. division (dav\xc3\xa6rende tredjebedste fodboldr\xc3\xa6kke) p\xc3\xa5 grund af ulovlige kontrakter med klubbens spillere._NEWLINE_I 1988 blev Madsen i stedet hentet til hollandsk fodbold og f\xc3\xb8rsteholdet i SBV Vitesse, der p\xc3\xa5 dette tidspunkt spillede i den n\xc3\xa6stbedste hollandske fodboldr\xc3\xa6kke, Eerste divisie og i 1987/88-s\xc3\xa6sonen var endt p\xc3\xa5 en 9. plads (i de professionelle r\xc3\xa6kker). I 1988/89-s\xc3\xa6sonen vandt man r\xc3\xa6kken, et enkelt point foran FC Den Haag, og sikrede sig dermed oprykning til \xc3\x86resdivisionen. Midtbanespilleren fik dog delvist sin s\xc3\xa6son i den bedste hollandske r\xc3\xa6kke \xc3\xb8delagt grundet en skade. SBV Vitesse endte p\xc3\xa5 fjerdepladsen i 1989/90-s\xc3\xa6sonen._NEWLINE_Efter halvandet \xc3\xa5r i Holland besluttede Greve IF Fodbold at k\xc3\xb8be Madsen tilbage forud for 1990-s\xc3\xa6sonen, hvor han spillede en enkel s\xc3\xa6son._NEWLINE_I 1991 foretog Madsen et klubskifte til den nyligt nedrykkede 1. divisionsklub Herf\xc3\xb8lge Boldklub. Spillerkarrieren blev afbrudt grundet en seks uger lang varet\xc3\xa6gtsf\xc3\xa6ngsling i Vestre F\xc3\xa6ngsel i efter\xc3\xa5ret 1991 (l\xc3\xb8sladt i den 3. januar 1992), sigtet af politiet i en st\xc3\xb8rre hash-sag efter hans kammerat var blevet taget i tolden ved landegr\xc3\xa6nsen i Krus\xc3\xa5 for at fors\xc3\xb8ge at smugle 25 kilo hash i sin bagage ind i Danmark._NEWLINE_Boldklubben Avarta lavede i stedet en aftale med Madsen om at forts\xc3\xa6tte fodboldspillet i R\xc3\xb8dovre-klubben med tr\xc3\xa6ningsstart fra den 19. januar 1992. Midtbanespilleren blev noteret for to officielle kampe.'